Þegar Íslandsmót karla í fótbolta er hálfnað er ÍBV eina liðið sem hefur ekki unnið leik. Fyrsti sigur Leiknis kom í gærkvöldi gegn ÍA sem hefur sömuleiðis aðeins unnið einn leik. Blikar hafa góða forystu á toppi deildarinnar.
Leiknir vann í gærkvöldi sinn fyrsta leik í úrvalsdeild karla í fótbolta á þessu sumri. Liðið bar sigurorð af ÍA í Breiðholti. Þrír leikir voru í deildinni í gærkvöldi.
Mark Mikkels Jakobsen skildi á milli Leiknis og ÍA í gærkvöldi. Það kom á 65. mínútu og tryggði Leikni fyrsta deildarsigurinn síðan 8. ágúst í fyrra. Skagamenn unnu Íslands- og bikarmeistara Víkings 3-0 í annarri umferð en hefur ekki tekist að krækja í sigur síðan þá. ÍBV er nú eina lið deildarinnar sem hefur ekki unnið leik og situr á botninum með fimm stig þegar mótið er hálfnað. Leiknismenn eru næstneðstir með sjö stig, stigi minna en Skagamenn sem eru í tíunda sæti.
Fyrir norðan tók KA á móti Val. Tryggvi Hrafn Haraldsson náði forystunni fyrir Val á 64. mínútu en fjórum mínútum síðar fékk Guðmundur Andri Tryggvason rautt spjald og Valsarar því manni færri það sem eftir lifði. Átta mínútum fyrir leikslok jafnaði Nökkvi Þeyr Þórisson metin og 1-1 niðurstaðan. Valur er í fjórða sæti og KA því fimmta.
Sömu úrslit urðu í Kaplakrika þar sem FH tók á móti Stjörnunni. Steven Lennon kom FH yfir í síðarii hálfleik en Adolf Daði Birgisson jafnaði seint í leiknum. Stjarnan er í þriðja sæti deildarinnar en FH því áttunda. Blikar eru á toppnum með níu stiga forskot á Víkinga sem eiga þó leik til góða. Fyrst mæta þeir hins vegar sænsku meisturunum í Malmö ytra í fyrstu umferð forkeppni Meistaradeildar Evrópu í dag. Þetta er fyrri leikur af tveimur og hann hefst klukkan fimm. Milos Milojevic fyrrverandi leikmaður og þjálfari Víkings er í dag þjálfari Malmö.
Keppni heldur áfram á Landsmóti hestamanna á Gaddstaðaflötum við Hellu í dag en í morgun hafa börn keppt í milliriðlum og eftir hádegi taka unglingar við. Í gær voru það þeir Ljósvaki frá Valstrýtu og Árni Björn Pálsson sem riðu sig á toppinn í B-flokki með 8,94 og Þráinn frá Flagbjarnarholti og Þórarinn Eymundsson í A-flokki með 8,85. Í kvöld fer svo fram forkeppni í tölti þar sem bestu töltarar landsins samkvæmt stöðulista mætast.
Þegar Íslandsmót karla í fótbolta er hálfnað er ÍBV eina liðið sem hefur ekki unnið leik. Leiknir vann fyrsta sigur sinn í gærkvöld, gegn ÍA sem hefur einnig aðeins unnið einn leik. Blikar hafa góða forystu á toppi deildarinnar. 